Europarlamentarul Corina Creţu spune că este dispusă să colaboreze cu PSD, după ce a demisionat din Pro România din cauza colaborării acestei formațiuni cu AUR. Comisarul european și-a exprimat regretul pentru faptul că Pro-România nu a reușit o colaborare cu PSD și a afirmat în momentul demisiei că este o "social-democrată" convinsă.
Anterior Marcel Ciolacu a declarat că lista comună PNL-PSD a candidaților la alegerile europarlamentare va fi de o femeie și de preferat ar fi un politician independent, fără însă să nominalizeze pe cineva.
Corina Crețu spune că ar dori să își continue activitatea de europarlamentar indiferent de formațiunea politică din care va face parte.
"Dacă PSD are nevoie de mine, voi răspunde pozitiv. În primul rând, pentru că aş vrea să-mi continui această experienţă pe care o am pentru ţară. Dacă nu, sigur că fiecare poate supravieţui. Mi-aş fi dorit o alianţă, sincer, dar la momentul acesta chiar nu mai e posibilă această alianţă.
Că nu mai e loc în politica românească, e o enigmă şi pentru mine. Asta este viaţa", a spus Corina Creţu, la o întâlnire cu jurnaliștii.
Europarlamentarul român a amintit colaborarea dintre Pro România şi PSD.
"O colaborare cu PSD ne-am dorit dintotdeauna - şi Victor Ponta, şi eu. Puteţi vedea declaraţiile noastre din ultimii doi ani şi jumătate. Acum doi ani şi jumătate, trei ani, domnul preşedinte Marcel Ciolacu a trimis către presă o scrisoare în care era de acord ca Pro România să intre în Partidul Socialiştilor Europeni, pentru că aşa e regula: partidul cel mai vechi trebuie să agreeze partidul cel mai recent venit.
Dânsul a fost foarte deschis atunci. Colegul nostru care reprezintă PSD în PES a vorbit foarte frumos că locul nostru este în familia socialiştilor europeni.
Eu am 29 de ani de când sunt membru PSD plus cinci ani de Pro România. Practic, am crescut în politică. Dar probabil că există viaţă şi fără politică. Nu ştiu. Încerc să mă uit în oglindă în fiecare dimineaţă şi să mă gândesc că poate pot alţii mai mult şi mai bine. Eu sunt cu conştiinţa împăcată", a spus europarlamentarul.
Ea a amintit de importanța atragerii de fonduri europene. În calitate de comisar european, Corina Crețu declară că a contribuit la proiecte care au adus 8 miliarde de euro în România.
"Ajutorul meu a fost pentru oameni, în folosul lor şi sunt foarte mândră că am lăsat în urmă lucruri palpabile, pentru care şi astăzi primesc invitaţii la inaugurare ca urmare a semnăturilor mele. Singura ţară în care n-am primit niciodată vreo invitaţie este în ţara mea. Aceasta este frustrarea mea şi durerea mea cea mai mare, sinceră să fiu, pentru că merg pe Sebeş-Turda, dar nu cred că ştie cineva că acea autostradă a fost semnată de către mine", a spus Creţu.